— Я запісваў і прадзюсаваў гэты дуэт яшчэ ў 2013 годзе. Ведаеце, я не працую з тым, з кім працуецца дрэнна. Таму сам выбіраю людзей, з кім запісваю свае песні. За вельмі рэдкімі выключэннямі з’яўляюся яшчэ і музычным прадзюсарам на студыі ў гэты момант. Так атрымалася, што для якіхсьці асоб я чамусьці з’яўляюся аўтарытэтам і яны прыслухоўваюцца да маіх словаў, таму працаваць з імі мне лёгка і класна. Ды і наогул, з прафесіяналамі вельмі лёгка. Яны прыносяць не амбіцыі ў студыю або на рэпетыцыйную базу, а любоў да сваёй справы, вопыт і майстэрства.